Vieraisilla
Hiiripä naapurit kutsui kestiin,
 emo se hyöri,
 poikaset pyöri,
 lattia laastiin, portaat pestiin.

 Pantiin, pöytähän herkut hyvät:
 juustoa, voita
 ja makkaroita,
 herneet ja pavut ja vehnänjyvät.

 Vieraita saapuu paljon kyllä,
 äiti ja mummi,
 lapset ja kummi,
 kaikilla juhlavaatteet yllä.

 Herkkuja hyviä vieraat kiittää.
 Hampaat ne naksaa,
 syödä he jaksaa,
 vieläpä kotijoukolle riittää.

»Näin mistä saitkaan lihat ja kalat?
 kysynpä sulta
 emäntä kulta,
 meillä on kotona kuivat palat.»

»Ainahan sitä, kun liukkaasti liikkuu,
 reikiä kaivaa,
 polkuja raivaa –
 aitassa paistit ja makkarat riippuu.

 Siellä on hinkalot, laarit laajat,
 meijerivoita,
 ja piirakoita,
 juustoja, munia rivit taajat.»

»Niin, mutta meillä on kissa häijy,
 suuri ja julma,
 siitä on pulma,
 aina se pienten retkiä väijyy.»

»Onhan se meilläkin nimeltä Tuuro,
 viiksiniekka,
 kynnet kuin miekka,
 vaan se on onneksi vanha ja kuuro.»

1910.